ਸਵਾਲਃ ਪਲਾਸਟਿਕ ਦਾ ਵਾਤਾਵਰਣ ਉੱਤੇ ਕੀ ਪ੍ਰਭਾਵ ਹੈ ?
ਜਵਾਬਃ ਪਲਾਸਟਿਕ ਕੇਵਲ ਮਿੱਟੀ ਤੇ ਹਵਾ ਪ੍ਰਦੂਸ਼ਣ ਨਹੀਂ ਕਰ ਰਿਹਾ, ਇਹ ਬਰਸਾਤ ਦੇ ਰਾਹੀਂ ਵੀ ਧਰਤੀ ‘ਤੇ ਪਹੁੰਚ ਰਿਹਾ ਹੈ। ਉਦਾਹਰਣ ਦੇ ਤੌਰ ਤੇ ਮਾਈਕਰੋਪਲਾਸਟਿਕ, ਜਿਹੜਾ ਖਿਡੌਣਿਆਂ, ਵਾਹਨਾਂ, ਕੱਪੜਿਆਂ, ਪੁਰਾਣੀਆਂ ਕਾਰਾਂ ਦੇ ਟਾਇਰਾਂ, ਪੇਂਟ ਆਦਿ ਵਿੱਚ ਪਾਇਆ ਜਾਂਦਾ ਹੈ, ਸਾਡੇ ਰਾਹੀਂ ਸਮੁੰਦਰ ਵਿੱਚ ਪਹੁੰਚ ਰਿਹਾ ਹੈ। ਫਿਰ ਇਹ ਈਕੋਸਿਸਟਮ ਦਾ ਹਿੱਸਾ ਬਣ ਕੇ ਧਰਤੀ ‘ਤੇ ਵਾਪਸ ਆ ਰਿਹਾ ਹੈ।

ਅਮਰੀਕਾ ਦੀ ਇਕ ਸਾਇੰਸ ਮੈਗਜ਼ੀਨ ਮੁਤਾਬਕ ਸਭ ਤੋਂ ਸਾਫ-ਸੁਥਰੀ ਜਗ੍ਹਾ ਸਾਊਥ ਨੈਸ਼ਨਲ ਪਾਰਕ ਵਿੱਚ ਵਾਹਨਾਂ ਅਤੇ ਫੈਕਟਰੀਆਂ ਦੀ ਅਣਹੋਂਦ ਦੇ ਬਾਵਜੂਦ ਹਵਾ ‘ਚ ਪਲਾਸਟਿਕ ਦੇ ਬਾਰੀਕ ਕਣਾਂ ਦੀ ਬਾਰਿਸ਼ ਲਗਾਤਾਰ ਹੋ ਰਹੀ ਹੈ ਜਿਸ ਕਾਰਨ ਸੈਂਕੜੇ ਟਨ ਪਲਾਸਟਿਕ ਜਮੀਨ ‘ਤੇ ਪਿਆ ਹੈ।

ਫਿਲੀਪੀਨਜ਼, ਜੋ ਕਿ ਸਮੁੰਦਰ ਵਿਚ ਸਭ ਤੋਂ ਵੱਧ ਪਲਾਸਟਿਕ ਪ੍ਰਦੂਸ਼ਣ ਕਰ ਰਿਹਾ ਹੈ, ਦੇ ਲਾਗੇ ਰਹਿੰਦੇ ਲੋਕਾਂ ਨੂੰ ਪਲਾਸਟਿਕ ਦੇ ਪ੍ਰਦੂਸ਼ਣ ਕਾਰਨ ਹੋਣ ਵਾਲੇ ਵਾਤਾਵਰਣ ਦੇ ਵਿਗਾੜ ਦਾ ਨੁਕਸਾਨ ਬਹੁਤ ਜ਼ਿਆਦਾ ਹੈ।

ਪਲਾਸਟਿਕ ਬਨਸਪਤੀ, ਦਵਾਈਆਂ ਅਤੇ ਰੁੱਖਾਂ ਦੇ ਵਾਧੇ ਨੂੰ ਵੀ ਪ੍ਰਭਾਵਿਤ ਕਰਦਾ ਹੈ। ਇਸ ਦਾ ਕਾਰਨ ਸਿੰਥੈਟਿਕ ਪੋਲੀਮਰ ਨਾਮਕ ਪਦਾਰਥ ਹੈ ਜੋ ਵਾਤਾਵਰਨ ਲਈ ਬੇਹੱਦ ਹਾਨੀਕਾਰਕ ਹੈ। ਇਹ ਪ੍ਰਭਾਵ ਦਰਿਆਵਾਂ, ਝੀਲਾਂ ਅਤੇ ਸਮੁੰਦਰਾਂ ਦੇ ਕੰਢਿਆਂ ‘ਤੇ ਉੱਗੀ ਬਨਸਪਤੀ ਅਤੇ ਰੁੱਖਾਂ ‘ਤੇ ਜ਼ਿਆਦਾ ਦੇਖਿਆ ਗਿਆ ਹੈ। ਅਰਬਾਂ ਟਨ ਪਲਾਸਟਿਕ ਕੂੜਾ ਦਰਿਆਵਾਂ ਅਤੇ ਬੀਚਾਂ ‘ਤੇ ਮੌਜੂਦ ਹੈ।

ਦੁਨੀਆਂ ਵਿੱਚ ਸਾਧਾਰਨ ਪਲਾਸਟਿਕ ਦਾ ਅੱਸੀ ਫੀਸਦੀ ਹਿੱਸਾ ਸਮੁੰਦਰ ਵਿੱਚ ਜਾ ਰਿਹਾ ਹੈ ਜਿਸ ਕਾਰਨ ਥਣਧਾਰੀ ਜੀਵ ਬੇਵਕਤੀ ਮੌਤ ਦਾ ਸ਼ਿਕਾਰ ਹੋਣ ਲੱਗੇ ਹਨ। ਇੱਕ ਅੰਦਾਜੇ ਅਨੁਸਾਰ ਹਰ ਸਾਲ ਇੱਕ ਲੱਖ ਦੇ ਕਰੀਬ ਸਮੁੰਦਰੀ ਜਾਨਵਰਾਂ ਦੀ ਮੌਤ ਹੋ ਜਾਂਦੀ ਹੈ ਜਿਸ ਵਿੱਚ ਸੀਲ, ਵੇਲ, ਸਮੁੰਦਰੀ ਕੱਛੂ, ਪੰਛੀ ਸਮੇਤ ਕਈ ਸਮੁੰਦਰੀ ਜਾਨਵਰ ਸ਼ਾਮਲ ਹਨ।